8b7c14cd5011d43ae60e577d7f95ff7a
Τι είναι η κερατίτιδα;
matakia.gr
2020.05
**Κερατίτιδα** είναι μια φλεγμονή του κερατοειδούς χιτώνα του οφθαλμού.


Στο σημείο αυτό καλό είναι να εξηγήσουμε την σπουδαιότητα του κερατοειδούς χιτώνα. Είναι ο **μοναδικός χωρίς αγγεία ιστός** του ανθρώπινου οργανισμού, ένας χιτώνας διαφανής που αποτελεί το πρόσθιο τμήμα του βολβού του οφθαλμού και βρίσκεται μπροστά από την ίριδα. Διαδραματίζει τον κυριότερο ρόλο στη διαθλαστική λειτουργία των οφθαλμών. Η διαφάνειά του επιτρέπει τη δίοδο των φωτεινών ακτινών εντός του ματιού. Είναι το ισχυρότατο μέσο που καθορίζει το πώς εστιάζονται δηλαδή τα αντικείμενα και οι εικόνες του περιβάλλοντος χώρου στον αμφιβληστροειδή χιτώνα για να δημιουργηθεί το είδωλό τους.


0f75713c9c72770bf37464a3fd00ac5c
Ποια είναι τα αίτια της κερατίτιδας; Τι μπορεί να προκαλέσει φλεγμονή του κερατοειδούς χιτώνα;
matakia.gr
2020.05
Η κερατίτιδα μπορεί να οφείλεται σε:


* **Μολύνσεις από μύκητες**, βακτήρια, ακανθοαμοιβάδα, πρωτόζωα.
* **Μολύνσεις από ιούς**, οφθαλμική προσβολή έρπητα ζωστήρα, επιδημική κερατοεπιπεφυκίτιδα, ερπητική κερατίτιδα.
* **Ξένα σωματίδια** στον κερατοειδή χιτώνα.
* **Τραυματισμούς** του κερατοειδούς.
* **Αδυναμία σύγκλισης των βλεφάρων**, με αποτέλεσμα την ξήρανση και την μη εφύγρανσή του από δάκρυα.
* **Παθήσεις των βλεφάρων**.
* **Υπερευαισθησία του κερατοειδούς**, αντίδρασή του σε αντιβιοτικά, οφθαλμικές αλοιφές, κολλύρια, αντιικά τοπικά αναισθητικά.
* **Μειωμένη αισθητικότητα του κερατοειδούς**, δηλαδή στη διαταραχή της νεύρωσης του χιτώνα από το τρίδυμο νεύρο που τις πιο πολλές φορές προκαλείται από διατομή του νεύρου εξαιτίας κάποιου τραυματισμού ή χειρουργικής επέμβασης που έχει προηγηθεί.
* **Χημικά αίτια**, εγκαύματα του κερατοειδούς από οξέα.
* **Φυσικά αίτια**, πολύωρη έκθεση σε υπεριώδη ακτινοβολία.
* **Ξηροφθαλμία**, διαταραχή, μειωμένη παραγωγή έκκρισης δακρύων ή κακή ποιότητα δακρύων.
* **Ανεπάρκεια βιταμίνης Α**.
* Η **πολύωρη χρήση των φακών επαφής** και ο **ανεπαρκής καθαρισμό**ς τους.

57abe370384cdf97212d77e691fcdd11
Ποια είναι τα βασικά συμπτώματα της κερατίτιδας;
matakia.gr
2020.05
Τα κύρια **συμπτώματα μιας κερατίτιδας** είναι:


* Αισθητός **πόνος** στα μάτια.
* Αίσθηση **ξένου σωματιδίου** εντός των οφθαλμών.
* **Φωτοευαισθησία**.
* **Δακρύρροια**.
* **Μείωση της όρασης**, εξαιτίας της θόλωσης του κερατοειδούς.
* **Έγχρωμη άλως**, που οφείλεται στο εξελισσόμενο οίδημα του κερατοειδούς το οποίο έχει πριν προκαλέσει η φλεγμονή, οπότε και υπάρχει σκέδαση του φωτός, όταν αυτό διαπερνά μέσα από το οιδηματικό στρώμα.
* **Υπεραιμία των αγγείων**, η όποια είναι υπεύθυνη και για το κοκκίνισμα των οφθαλμών.

70969f0d64202ccca3637c1de868c887
Ποια τα είδη, οι τύποι της κερατίτιδας;
matakia.gr
2020.05
Η εξωτερική στιβάδα του κερατοειδούς λειτουργεί σαν ένα εμπόδιο για την εισαγωγή των παθογόνων μικροοργανισμών στον οφθαλμό. Προαπαιτούμενο όμως είναι η ακεραιότητά του. Όταν διαταραχθεί το **επιθήλιο** είτε από [ξηροφθαλμίες](https://www.matakia.gr/ygeia-mation/ksirofthalmia/) ή τραυματισμούς, οι μικροοργανισμοί μπορεί πιο εύκολα να εισέλθουν στις πιο βαθιές στιβάδες του κερατοειδούς και να επιφέρουν σημαντικές φλεγμονές.


### Μικροβιακή κερατίτιδα


Τα πιο συχνά μικροβιακά αίτια είναι:


* Ο **πνευμονιόκκοκος**, έχει σαν εστία τις πολύχρονες νόσους του αποχετευτικού συστήματος των δακρύων. Συνήθης είναι ο σχηματισμός έλκους με υπεγερμένα χείλη στον κερατοειδή χιτώνα και η συλλογή πύου στον πρόσθιο θάλαμο.
* Ο **επιδερμικός σταφυλόκκοκος**.
* Η **λοίμωξη από ψευδομονάδα**, από μη επιμελή χρήση των φακών επαφής. Μπορεί να οδηγήσει σε διάτρηση του κερατοειδούς και τελικά στην απώλειά του σε περίπτωση που η φλεγμονή επεκταθεί εντός του ματιού.


Ενοχλήσεις, εκκρίσεις, θολερή όραση είναι σημάδια για επίσκεψη στον οφθαλμίατρο για έλεγχο των οφθαλμών.


Οι μικροβιακές λοιμώξεις του κερατοειδούς θεωρούνται επικίνδυνες καταστάσεις και απαιτείται η εισαγωγή στο νοσοκομείο για επείγουσα θεραπεία.


### **Μυκητιασική κερατίτιδα**


Συμβαίνει πιο συχνά μετά από τραυματισμό με υλικό οργανικό, όπως κάποιο κλαδί από δέντρο. Η κερατίτιδα τέτοιου τύπου κάνει την εμφάνισή της 2 με 4 εβδομάδες μετά τον τραυματισμό.


Μυκητιασική κερατίτιδα εκδηλώνουν όσοι υποφέρουν από γενική χρόνια ασθένεια, όπως ο σακχαρώδης διαβήτης,  ή χρόνια νόσο του κερατοειδούς.


Άλλοι παράγοντες είναι η χρήση φακών επαφής, η ανοσοκαταστολή από φάρμακα, η παρατεταμένη χρήση αναισθητικών κολλυρίων, η χρήση αντιβιοτικών κολλυρίων με κορτιζόνη, οι χειρουργικές επεμβάσεις.


### **Ερπητική κερατίτιδα**


Μορφές ερπητικής κερατίτιδας:



#### ***Επιθηλιακή μορφή***


Δεν είναι σπάνιο η πρώτη επαφή με τον ιό να τυγχάνει να γίνεται κατά την διάρκεια της παιδικής ηλικίας , χωρίς να εμφανίζει συμπτώματα**. Ο ιός του έρπητα** είναι πολύ πιθανό να εγκατασταθεί μόνιμα σε κάποιο κοντινό σημείο του νευρικού συστήματος. Σε χρονικές περιόδους που η άμυνα του οργανισμού αρχίζει να εξασθενεί μετακινείται προς το μάτι και προκαλεί φλεγμονή.


Ένα τεράστιο ποσοστό των πάνω από τα **15 έτη** των ανθρώπων είναι οροθετικοί στον ιό αλλά σχεδόν ποτέ δεν εκδηλώνεται ως ενεργός κλινική λοίμωξη.


Μια συνηθισμένη εικόνα της ερπητικής κερατίτιδας είναι η ύπαρξη μιας πληγής στην επιφάνεια του κερατοειδούς με διακλαδώσεις, που μοιάζουν με τα κλαδιά ενός δέντρου – γνωστή ως δενδριτικό έλκος.


**Η
ερπητική κερατίτιδα** μπορεί να υποτροπιάσει. Οι επαναληπτικές προσβολές δημιουργούν θολώσεις στον κερατοειδή κι αυτός παίρνει τη μορφή γεωγραφικού χάρτη.


Σε άλλες περιπτώσεις μπορεί να πάρει τη μορφή στικτής κερατίτιδας με μικρές διασπαρμένες υπόλευκες εστίες.


#### ***Στρωματική μορφή***


Θόλωση σε βάθος μέσα στον κερατοειδή χιτώνα.


#### ***Νεκρωτική μορφή***


Η προσβολή όλου του κερατοειδούς.


### **Υπεριώδης κερατίτιδα. Φωτοκερατίτιδα.**


Είναι το **έγκαυμα** που προκαλείται στον κερατοειδή από την υπεριώδη ακτινοβολία, από οξυγονοκολλήσεις, από εξαιρετικά μεγάλα υψόμετρα, από λάμπες, όπως το σολάριουμ, υπεριώδους ακτινοβολίας.


Η ηλιακή ακτινοβολία φυσικά και περιέχει πολύ υψηλό ποσοστό υπεριώδους ακτινοβολίας που όμως κατά το πιο μεγάλο μέρος της απορροφάται από την ατμόσφαιρα και από το στρώμα του όζοντος.


### **Κερατίτιδα από αδενο-ιούς**


Μια συχνή μορφή κερατίτιδας κατά την οποία όμως σπανίως διακρίνουμε – επέκταση της λοίμωξης στον κερατοειδή. Εμφανίζεται με λευκωπές θολερότητες και προκαλούν αλλοίωση της όρασης.


### **Κερατίτιδα από ακανθοαμοιβάδα**


Η **ακανθοαμοιβάδα** είναι ένας μικροοργανισμός που διαμένει σε δίκτυα αποχέτευσης, στο νερό, σε συστήματα κλιματισμού, στο έδαφος και είναι ικανότατη να προκαλέσει σημαντικές λοιμώξεις στον κερατοειδή.


Ευπαθής ομάδα είναι οι χρήστες [φακών επαφής](https://www.matakia.gr/fakoi-epafis/fakoi-epafis-odigos/) οι οποίοι είναι απρόσεκτοι όσον αφορά θέματα υγιεινής, απολύμανσης και φύλαξης των φακών τους. Η κολύμβηση με φακούς, η χρήση μολυσμένου νερού βρύσης είναι προδιαθεσιακοί παράγοντες για την γέννηση μιας τέτοιας λοίμωξης.


### **Κερατίτιδες μη λοιμώδεις**


Φλεγμονή μπορεί να δημιουργηθεί στον κερατοειδή κι από **αίτια μη λοιμώδη.** Από χρήση φαρμάκων, από νοσήματα, από επίκτητες δυστροφίες, από τοξικούς παράγοντες κι άλλα πολλά.


Οι κερατίτιδες ασκούν επίδραση με διάφορους τρόπους στη διαύγεια του κερατοειδούς, είτε με τη δημιουργία ενός οιδήματος, παθολογικής νεοαγγείωσης ή και ουλοποίησης του. Συνέπεια η σημαντική αλλοίωση/μείωση της όρασης του πάσχοντος.


223874bcbb1dbf6ddc6a15a4e2acc0b8
Πώς γίνεται η διάγνωση της κερατίτιδας;
matakia.gr
2020.05
Μόνο ο οφθαλμίατρός σας εξετάζοντας τους οφθαλμούς σας μπορεί να πει αν πάσχετε ή όχι από κάποια μορφή κερατίτιδας και να επισημάνει τι ακριβώς μπορεί να την προκάλεσε.


Στην περίπτωση **βακτηριακής
και μυκητιακής κερατίτιδας** μπορεί να την διαγνώσει λαμβάνοντας μια μικρή απόξεση από τον κερατοειδή χιτώνα σας για να σταλεί σε ειδικό εργαστήριο και να ερευνηθεί με εξετάσεις.


Η κερατίτιδα που **οφείλεται σε παράσιτα** ίσως χρειαστεί περαιτέρω και πιο λεπτομερείς εξετάσεις από τον γιατρό σας, ώστενα μπορέσει να διαγνώσει το παράσιτο το οποίο ευθύνεται για τη νόσο.


Αντίθετα **η ιογενής
κερατίτιδα** δεν χρήζει εργαστηριακών εξετάσεων. Ο οφθαλμίατρος παίρνει το ιατρικό ιστορικό του ασθενούς και βγάζει διάγνωση.


c0f6b936c816b739af7146a439ba52d5
Θεραπεύεται η κερατίτιδα; Με ποιους τρόπους;
matakia.gr
2020.05
**Η κερατίτιδα αντιμετωπίζεται με:**


* **Αντιβακτηριακές
οφθαλμικές αλοιφές ή σταγόνες.** Χορηγούνται από τον ειδικό γιατρό σε περίπτωση ήπιας βακτηριακής κερατίτιδας.
* **Αντιβιοτικά.** Οφθαλμικές σταγόνες που περιέχουν στεροειδή συνταγογραφούνται σε πιο σοβαρές περιπτώσεις κερατίτιδας.
* **Αντιμυκητιασικά
φάρμακα.** Αυτοί που πάσχουν από μυκητιασική κερατίτιδα θα χρειαστεί να λάβουν τέτοια αγωγή για κάποιους μήνες. Σε ακραίες περιπτώσεις, εάν ούτε αυτά κατορθώσουν να λύσουν το πρόβλημα ίσως να είναι απαραίτητη η χειρουργική επέμβαση.
* **Αντιικά
φάρμακα.** Χορηγούνται για τη θεραπεία της ιογενούς κερατίτιδας. Αν λάβουμε υπόψη μας ότι δεν υπάρχει θεραπεία για τον ιό του απλού έρπητα που μπορεί να εμφανίσει την ιογενή κερατίτιδα, τότε η κατάσταση μπορεί να επαναληφθεί.
* **Ιατρική
περίθαλψη** κι ίσως **χειρουργική επέμβαση** χρειάζεται η κερατίτιδα που προέρχεται από παράσιτα.


Εάν κάποιος χρήστης φακών επαφής έρθει αντιμέτωπος με την κερατίτιδα, θα ήταν καλό **να αφαιρέσει** αμέσως τους φακούς του μόλις εμφανιστούν τα πρώτα συμπτώματα ερεθισμού.


**Στη διάρκεια της θεραπευτικής αγωγής θα πρέπει να επισκεφτείτε άμεσα τον οφθαλμίατρό σας, εάν:**


* Ο οφθαλμός σας γίνεται πιο ερυθρός και σας πονάει.
* Το βλέμμα σας είναι θολερό.
* Δεν βλέπετε βελτίωση με τη χρήση των οφθαλμικών σας κολλυρίων.
* Αυξάνεται σε μέγεθος ένα λευκό σημαδάκι στον κερατοειδή σας.

6f1c7a5d11f8ca065dccfde7d0329944
Μπορείτε να προλάβετε την κερατίτιδα; Ποια μέτρα να πάρετε;
matakia.gr
2020.05
**Καλό θα ήταν να δίνετε προσοχή στην προσωπική υγιεινή σας.**


* **Χρησιμοποιήστε** προστατευτικά γυαλιά, εάν εργάζεστε κοντά σε δέντρα.
* Όταν είστε εκτεθειμένοι σε έντονο ηλιακό φως, **φορέστε** γυαλιά ηλίου.
* Αν **γνωρίζετε** τι σας προκαλεί αλλεργίες, αποφύγετέ το.
* Η διατροφή σας καλό είναι να **περιλαμβάνει** βιταμίνη Α
* **Μην
αγγίζετε** τα μάτια σας ασκόπως.
* **Χρησιμοποιείστε** τις οφθαλμικές σταγόνες που σας έχει προτείνει ο γιατρός σας.


Όσοι είστε χρήστες φακών επαφής, διατρέχετε πιο μεγάλο κίνδυνο γι’ αυτο:


* **Ακολουθήστε** πιστά τις οδηγίες του οπτικού σας σχετικά με τη [χρήση των φακών επαφής σας](https://www.matakia.gr/syxnes-erotiseis/odigos-xrisis-fakon-epafis/), την αντικατάσταση, τον καθαρισμό, την απολύμανση και την αποθήκευση τους.
* **Πλύνετε** πολύ καλά τα χέρια σας πριν έρθουν σε επαφή με τους φακούς και τα μάτια σας.
* **Αποφύγετε να κοιμάστε** με τους φακούς σας.
* **Μην κάνετε μπάνιο** και μην κολυμπάτε με τους φακούς στα μάτια σας.
* **Μην παραμελείτε** τις επισκέψεις στον οφθαλμίατρό σας, ειδικά αν έχετε παρουσιάσει συμπτώματα ανησυχητικά.
